ОШ „Слободан Бајић Паја“

Сремска Митровица

Дана: 16. марта 2020. год.

**О Б А В Е Ш Т Е Њ Е**

Поштоване колеге и родитељи.

Због тренутне епидемиолошке ситуације, привремено је од понедељка, 16. марта 2020. год., обустављен непосредни образовно-васпитни рад у нашој школи.

Остваривање образовно-васпитног рада учењем на даљину за ученике почиње већ од уторка, 17. марта 2020. год., те Вам у интересу благовременог упознавања са обавезама, шаљем у прилогу доступна обавештења упућена у току данашњег дана родитељима ученика, законским заступницима ученика, стручним сарадницима, наставницима и одељенским старешинама.

У школи ће сваког радног дана, од 8,00 до 12,00 часова, на располагању родитељима и запосленима бити дежурна служба школе (директор, помоћник директора, секретар и рачуновођа), која ће Вам дати сва потребна обавештења и проследити неопходна упутства о раду. Контакт телефон школе је 022/630-571.

Разматра се, у сарадњи са просветним инспекторима опција одржавања низа састанака у нашој матичној школи у мањим групама са члановима одељенских већа по разредима о чему ћу Вас благовремено обавестити. Циљ састанака је поступање у складу са упутствима Министарства просвете, науке и технолошког развоја Републике Србије и отклањање евентуалних недоумица у погледу рада у ванредним условима.

Обуставља се до даљњег рад свих комисија задужених за тендерску документацију и конкурсе за слободна радна места.

У складу са дописом надлежног Министарства, одељенске старешине су у обавези да израде недељне оперативне планове, које ће сваких седам дана школа достављати у Школску управу.

На доступне начине старешине ће контактирати сваког родитеља и старатеља ученика и са њима договорити начин добијања повратне информације о здравственом статусу ученика. Истога момента ће о било каквој насталој промени у том погледу, одељенски старешина обавестити дежурну службу школе, која је даље у обавези да извештај шаље на мејл адресу Школске управе.

Одељенске старешине, које су почеле да сакупљају новац за реализацију ученичких екскурзија планираних у мају месецу, извршиће повраћај новца родитељима, а одељенске старешине, које су у обавези да исплате последњу рату за одлазак на наставу у природи, измириће обавезе на благајни школе до петка, 20. марта 2020. год., тако што ће претходно позвати родитеље, саопштити им висину износа преосталог дуга и договорити место и време преузимања последње рате.

О свим обавезама, које у наредном периоду следе, а нису обухваћене данашњим дописима, информације ћете добити од дежурне службе школе.

Срдачан поздрав.

Директор: Ђорђе Цвијановић